Tento môj koment v podstate platí pre všetkých Lobákov, ktorých som mal to nepotešenie doteraz čítať. Môj pocit z jeho príbehov by sa dal zhrnúť do vety - I'm too old for this shit. Ešte tak 15 rokov dozadu by som asi bol prudko nadšený, úžasne sa bavil a rehotal sa nad hláškami. Dnes mi prídu nevtipné, často trápne a nevkusné a celý Lobo, ako postava i koncept, nudný a nezaujímavý. Asi som dospel alebo čo. Zmúdrením to byť nemôže, to viem naisto. Neviem ako ma má baviť postava pri ktorej je hneď na začiatku jasné, že sa jej vôbec nič nestane, prežije úplne všetko, nijak sa jej absolútne nič nedotkne a všetkých do jedného aj tak nakoniec preští, prípadne aj oští? Lobo je v svojej nezničiteľnosti a teflónovosti, s pubertálne rádoby cool hláškami mne totálne nesympatický a v každom príbehu držím palce jeho protivníkom, aby mu už zavreli klapačku a dali mu konečne na vyučenou. Nečudujem sa, že to vraj až na dve krajiny nie je žiadny veľký predajný úspech. Zaujímavá je však otázka, čo to vypovedá práve o tých dvoch krajinách. Spotrebný priemer. Čo nemyslím vždy ako urážku, v tomto prípade však hej.
Príjemné "harrypotterovské" dobrodružstvo vo vesmíre. Asociácia vôbec nie nepodložená - spolužiaci z rôznych svetov, nezvyčajná škola, hroziace nebezpečenstvo v pozadí a dôjde dokonca aj na metlobal. Ako decko by som z toho bol iste nadšenejší, môjmu dospelému ja tam však veľmi výrazne vadila temer úplná absencia humoru, ktorá by k inak sympatickej kresbe bola veľmi pasovala. Nejaké tie pomrknutia sa síce sem tam vyskytnú (Terminátor, Vader a pod.), no je toho príliš málo a nie je to práve bránicutrhajúce, ba ani bránicurozvibrujúce. Fearingovi sa tak občas darí vykúzliť na čitateľovej tvári pobavený úsmev, ale smiech ani len v náznaku. A pritom nejaký ten "groeningovský" či pixarovský humor by to u mňa hneď vyšvihol o level vyššie. Preto to u mňa aj zostáva na priemerných, no ešte vždy sympatických 3*. Ak máte dieťa okolo 10 rokov (alebo ste vy sami približne v tomto veku mentálne zamrzli) s kľudným svedomím do toho svoje peniaze investujte, ľutovať by ste nemali ani vy ani dieťa.
Veľmi ma pobavil záver, kde autorka píše, že "Mám ráda, když jsou strašidelné příběhy opravdu strašidelné!", "...ale horory mi jdou opravdu nejlépe...". No. Labyrint okolo hororu neprešiel ani vo vzdialenosti niekoľkých míl, a ak autorke idú fakt najlepšie horory tak pevne dúfam, že sa nikdy nedostanem do kontaktu s jej inožánrovým literárnym dielom (niežeby som sa chcel po prečítaní tejto knihy s nejakým jej ďalším "hororovým"). Ak by som mal 8 rokov, bola neskorá temná noc, vonku řádila strašná búrka, rodičia by neboli doma, v okolí by v predchádzajúcich dňoch došlo k záhadným a nevyjasneným vraždám a ja som bol dievča, gay, prípadne oboje a z nejakého dôvodu si práve vtedy uzmyslel čítať Labyrint, tak vtedy možno, ale fakt len možno, by mi po tele prebehla aj slabá, ledva zaznamenateľná vlna zimomriaviek pri náhlom údere hromu a simultánnom náraze konárov stromu v záhrade do môjho okna... Keďže nič z toho neplatí (no dobre - v skrytu duše som malé 8-ročné dievčatko, ale pšššt) môžem konštatovať len toľko, že Labyrint je zbierka nudných a naivne podaných poviedok, z ktorých niektoré aj majú ako-tak zaujímavý nápad (Paměťové náušnice), ktorý by kvalitný autor vedel vyťažiť aj do dobrej knihy. Žiaľ, Kózuki takým autorom nie je a už tých 30 strán je nad jej literárne schopnosti. Je to prvotina, ktorá pôsobí ako prvý, nesmelý literárny pokus 14 ročného dieťaťa, ktorý by nikdy nemal opustiť bezpečie šuflíka, nieto byť ešte vydaný. Do tohto labyrintu sa proste radšej nevydávajte a zďaleka ho obíďte. Sklamane by ste totiž zistili, že vás čaká len poriadne presvetlená, krátka, rovná ulička bez odbočiek a so stenami ledva do výšky kolien.
Začalo to dobre. Templesmithovu atmosférickú kresbu môžem vždy a aj scenár sa rozbehol až prekvapujúco fajn. Dokonca príbeh miestami obsahuje aj humor (i keď samozrejme veľmi čierny) . No proste príjemné prekvapenie. Potom sa však dostávame k druhej kapitole, scenár opúšťa postavu psychiatra a miesto neho sa sústredí na nesympatickú bandu nezaujímavých deciek a, aby tých zlých správ nebolo málo, tak sa mení aj výtvarník a ceruzku preberá Salman. Nechápte ma zle, chalan je vcelku dobrý, atmosféra mu ide, niektoré jeho maľby by som si kľudne zavesil aj na stenu a viem si predstaviť, že ak by namaľoval veľké plátno tak inťoši by pred ním v galérii dokázali presedieť hodiny a riešiť, čo tým chcel autor povedať. Avšak keď čítam komiks tak by som aj rád vedieť na čo sa to práve pozerám a nie čumieť na 3 rôznofarebné machule na čiernom pozadí a riešiť čo, kurník, sa to tam práve asi tak deje. Ale aj bez ohľadu na kresbu je scenár po prvej kapitole už nezaujímavý a človek je nakoniec vlastne len tak nejak rád, že to má za sebou. Vydanie samozrejme pekné.
Fakt krásna kresba. Fakt krásne vydanie. Fakt zaujímavý príbeh. Avšak, žiaľ, aj fakt príliš krátke. Zaslúžilo by si to ešte dosť rozšíriť, lebo takto sa nestihnem s hlavnými hrdinami ani poriadne zoznámiť, nevraviac o tom, že by mi stihli prirásť k srdcu, kvôli čomu záver nepôsobí ani zďaleka tak emotívne ako autori iste chceli, dúfali a čakali. Ak by to malo zhruba raz taký rozsah, a ja som strávil so smečkou viac času a lepšie ju spoznal, bola by to pecka a viem si predstaviť, že záver by ma totálne emocionálne odrovnal. Ale aj tak stále veľmi fajn, no je to škoda, mohlo a malo to na to byť totiž oveľa viac ako len veľmi fajn.
K návrhom - ja by som rád pri hodnoteniach komiksov videl aj to ako hodnotili užívatelia, ktorí žiadny koment nenapísali. Takže aby sa dalo rozkliknúť hodnotenie a tam by boli vypísaný všetci, čo komiks už hodnotili a koľko mu dali. Ako je to napr. aj na databazeknih.
Druhá vec - zjednotiť vydania komiksov. Zbytočne (z môjho nezberateľského pohľadu samozrejme) sa tu riedi počet hodnotení, keď pár ľudí ohodnotí komiks v brožovanej verzii, pár ďalších vo viazanej a zanedbaniahodná hromádka ľudí, čo síce majú malé penisy ale na kabriolet im nevydalo, v špeciálnej edícii. Už beztak tu majú komiksy tak málo hodnotení, že ich výpovedná hodnota je nízka až nulová, tak prečo to ešte zbytočne zhoršovať? Opäť radšej spraviť niečo ako na databazeknih, kde sa kniha hodnotí jednotne nech to bolo ktorékoľvek vydanie. Tie si však môžte prezrieť v lište vydaní. Ja teda neviem ako u iných, ale napríklad u mňa sa hodnotenie komiksu nezmení len preto, že mu drbli pevnú väzbu. A ak niekto chce zvýrazniť, že hodnotí super extra špeciálne limitované jedinečné doteraz nikým nevidené vydanie vo väzbe z kože lochneskej príšery, písmom na prebale z nastrúhaného rohu jednorožca a s numerovaným ritným chlpom pána Dorta ako záložkou, môže to napísať aj do komentu.
Fry: Nesklamal si, ideš až na doraz. Si Andy Kaufman Comics db fóra.
A s DEmnoGom by ste s týmto číslom mali začať chodiť na túry po mestách, veď táto vaša scénka máš až Monty Pythonovské parametre:
DEmnoG: "Co se tyce Frye...se jeho projev zkultivoval a prestal delat tak desive hrubky"
Fryova odpoveď: "Tak zaprve mi nebudes roskazovat a ze Druhé to psát ted nebudu."
Pure genius chlapci! Palec nahor.
S tých čo si v LK kupovali nejaký z Comics Centrum kníh - v akom sú stave? Ja som si ich totiž objednal a až dnes som sa dočítal, že CC ich dalo do LK lebo to sú nejaké poničené a niekedy zle vytlačené kusy, čiže nie I. kvalita. Takže ako sú na tom? Oplatia sa zobrať aj tak či radšej ísť do normálneho výtlačku? Dík za odpovede.